**Carlota Joaquina** (25. huhtikuuta 1775 Aranjuez, Espanja – 7. tammikuuta 1830 Queluzin palatsi, Sintra, Portugali) oli espanjalainen prinsessa, josta tuli Juhana VI:n puolisona Portugalin kuningatar.

Suku
----

Bourbon-sukuinen Infanta Carlota Joaquina oli Espanjan kuninkaan Kaarle IV:n ja Maria Luisan vanhin tytär. Hänellä oli 13 sisarusta, joista nuorempi sisar Maria Luisa (1782–1824) oli Etrurian kuningatar Louis I:n puolisona ja Luccan herttuatar omalla oikeudellaan, nuorempi veli oli kuningas Ferdinand VII ja nuorin sisar María Isabel (1789–1848) oli Molempain Sisiliain kuningatar, kuningas Frans I:n puoliso.

Avioliitto
----------

Carlota Joaquina kihlattiin Portugalin prinssille kolmivuotiaana valtiosuhteiden vahvistamiseksi. Carlota Joaquina muutti Portugaliin 10-vuotiaana, mutta asui erossa miehestään murrosikäänsä vuoteen 1790 asti. Aviopuolisot asuivat myöhemminkin pitkiä aikoja erossa, ja tapasivat vain edustustilaisuuksissa, vaikka saivat yhdeksän lasta. He olivat hyvin eriluonteiset: Juhanaa pidettiin laiskanpulskeana ja uskonnollisena, kun taas Carlota Joaquina oli energinen, harrasti ratsastusta ja piti kevyestä musiikista.

Kuningatar
----------

1780-luvun lopulla hovin traagiset tapahtumat vaikuttivat pariskunnan elämään. Ensin kuoli Juhanan isä Pietari III ja sen jälkeen Juhanan vanhempi veli. Juhanan äiti, kuningatar Maria I, koki hermoromahduksen. Juhana joutui käytännössä ottamaan maan hallitakseen, mutta koska hän toivoi äitinsä paranevan, hän ei huolinut sijaishallitsijan titteliä.

1790-luvun loppupuolella kruununprinsessa asui Ramalhãon palatsissa, kruununprinssi Mafran luostarilinnassa. Huhujen mukaan heidän nuorimpien lastensa isyydestä on epäselvyyttä.

Vuonna 1807 Napoleon hyökkäsi Portugaliin, ja brittilaivasto pelasti kruununprinssiparin kuljettamalla heidät Rio de Janeiroon. Carlota Joaquina ei viihtynyt Brasiliassa. Samaan aikaan Napoleon eteni Espanjaan. Carlota Joaquina tarjosi johtamispalveluitaan Espanjan eteläamerikkalaisille alusmaille, mutta häntä ei haluttu sinne. Vuoteen 1814 mennessä Portugali ja Espanja oli vapautettu, mutta Juhana ja Carlota Joaquina haluttiin pitää Brasiliassa myös vuoden 1816 jälkeen, jolloin Maria I kuoli ja Juhanasta tuli Portugalin kuningas. Juhana ja Carlota Joaquina palasivat Portugaliin vuonna 1821, mutta heidän vanhin poikansa Pedro I jäi Brasiliaan.

Juhanan ja Carlota Joaquinan poissaollessa Portugali oli muuttunut liberaalimmaksi. Juhana suostui allekirjoittamaan uuden perustuslain, joka rajoitti hänen valtaoikeuksiaan, mutta Carlota Joaquina kieltäytyi ja menetti siksi Portugalin kansalaisuuden. Hän tuki Quinta do Ramalhão -kapinaliikettä, joka haaveili yksinvallan palauttamisesta. Juhanan kuoltua Carlota Joaquina tuki poikansa Mikaelin nousua valtaistuimelle, jonka kuitenkin sai vanhempi poika Pedro.

Carlota Joaquina kuoli Queluzin palatsissa Sintrassa 7. tammikuuta 1830.

Lapset
------

* infanta Maria Teresa (29. huhtikuuta 1793 – 17. tammikuuta 1874), avioitui ensin serkkunsa Pedro Carlos de Borbón y Bragançan, Espanjan ja Portugalin infanten (1786–1812) kanssa, ja toiseksi Espanjan infanten, Carlosin (1788–1855), sisarensa Maria Franciscan lesken kanssa.
* Francisco António, Beiran ruhtinas (21. maaliskuuta 1795 – 11. kesäkuuta 1801), kuoli 6-vuotiaana ja nuoremmasta veljestä Pedrosta tuli Portugalin valtaistuimen perillinen
* infanta Maria Isabel (19. toukokuuta 1797 – 26. joulukuuta 1818), avioitui Espanjan kuningas Ferdinand VII:n kanssa.
* Pietari IV Portugalilainen, Pedro I Brasilia (12. lokakuuta 1798 – 24. syyskuuta 1834), oleskeli Brasiliassa, Napoleonin sotien jälkeen Espanjassa. Julisti Brasilian itsenäiseksi vuonna 1822 ja oli sen ensimmäinen hallitsija keisari Pietari I. Oli myös Portugalin kuningas Pietari IV vuonna 1826.
* infanta Maria Francisca (22. huhtikuuta 1800 – 4. syyskuuta 1834), avioitui infante, prinssi Carlosin (1788–1855) kanssa, joka oli Espanjan kuningas Kaarle IV:n ja Maria Luisan toiseksi vanhin poika
* infanta Isabel Maria (4. heinäkuuta 1801 – 22. huhtikuuta 1876), Portugalin valtionhoitajana 1826–1828, kuoli naimattomana
* Miguel de Bragança, Mikael Anastaja (26. lokakuuta 1802 – 14. marraskuuta 1866), tasavaltalaiset kutsuivat häntä "Vallananastajaksi", Portugalin kuningas vuosina 1828–1834, joutui luopumaan kruunusta sisällissodan 1832–1834 jälkeen
* infanta Maria da Assunção (25. kesäkuuta 1805 – 7. tammikuuta 1834), kuoli naimattomana
* infanta Ana de Jesus Maria, Marquesa de Loulé (23. lokakuuta 1806 – 22. kesäkuuta 1857), avioitui markiisi ja Loulén herttuan Nuno José Severo de Mendoça Rolim de Moura Barreton kanssa, heillä oli jälkeläisiä

Lähteet
-------

1. 1 2 3 4 5 6  Carlota Joaquina (1775–1830) *Women in World History: A Biographical Encyclopedia.*. Viitattu 13.4.2023.
2. 1 2 3  Dilva Frazão: Carlota Joaquina *ebiografia*.  2023. Viitattu 13.4.2023.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Katalonia
* Saksa
* Italia
* Israel
* Yhdysvallat
* Tšekki
* Portugali

 |
|  |
| Muut | 
* RISM
* IdRef

 |

 |